K. Sárközy, poslankyňa: (2008-10-23):
Pani ministerka, ja byť na vašom mieste, by som sa veľmi ťažko vyjadrovala k tejto problematike. Poviem aj prečo. Pretože to povedal jeden úradník, vy ste to v ten večer dementovali, aj ste to nejako tak povedali, že však to povedal len riaditeľ Sociálnej poisťovne, nestotožňujem sa s týmto názorom. Potom prišiel pán premiér, vzápätí o pár hodín povedal, že môžeme o tom diskutovať. Povedal to pán generálny riaditeľ, vy ste s tým vtedy nesúhlasili, pán premiér mienil, vy ste museli meniť a teraz o tomto rokujeme. Preto som hovorila, že rokujeme tretí deň o tomto a ja mám taký dojem, ba dokonca som presvedčená, že sme sa nepohli ani o slepačí krok. Je tu jedna skupina vľavo a sčasti v strede, ktorá nenašla jeden, jediný pozitívny dôvod, prečo by druhý pilier mal byť zachovaný. Ja hovorím, že zachovaný, lebo teraz hovoríme len o tom, že sa otvorí, teraz za sedem aj pol mesiaca a potom na budúci rok v septembri uvidíme zase na koľko. No keď táto skupina nenašla jeden, jediný dôvod kvôli tomu, aby ten druhý pilier bol dobrý, zostal zachovaný, aby si ľudia uvedomili, že na svoje dôchodky a tie dôchodky môžu byť o 30, 35 rokov, si sporili, tak musia byť účastníkmi druhého piliera, musia byť účastníkmi druhého dôchodkového, teda dôchodkového sporenia. A ja som tu už viackrát povedala, povedala som tu prvýkrát vo februári, pred 25. februárom, dokonca mám taký dojem, že práve vtedy sme prerokovali takisto v skrátenom legislatívnom konaní otvorenie druhého piliera – „keď na tom druhom pilieri nič dobré nie je, tak nájdite odvahu, povedzte ľuďom, že ten druhý pilier treba zrušiť. Ľudovo povedané, ten druhý pilier treba znárodniť.“ V Argentíne nepadajú penzijné fondy, v Argentíne prezidentka, socialistická prezidentka znárodňuje penzijné fondy. Pani ministerka, vystúpte v rozprave a môžeme o tom debatovať. Takže povedzte toto. Na rozdiel od vás, druhá strana nehovorila o tom, že prvý pilier je zbytočný. Je povinné odvádzanie odvodov do prvého piliera a tí, ktorí sú účastníkmi, aj do druhého piliera. Je povinných 18 %. Ľudia sa nemôžu rozhodnúť, či chcú platiť odvody do Sociálnej poisťovne, alebo nie, pretože myslím si, že keď to takto bude pokračovať, tak asi by to bolo spravodlivejšie. Tí, ktorí na to majú, by si to vyriešili inak, a tí, ktorí na to nemajú, by platili buď do prvého piliera alebo do druhého. Pán poslanec Petrák tu často pri takýchto príležitostiach spomína, hovorí znova o Chile, ja som videla, že ste prišli s letákom a som rada, že vystupujeme takto neskoro, síce rada, no nie je to dobré, ale pomaly sa míňajú ťaháky, nie je tu ani pán minister Počiatek, ktorý by vedel poradiť pánovi poslancovi Madejovi, ale však to je nič. Preto spomínam to Chile, pretože, pán poslanec, vy ste spomínali Chile v tom zmysle, aká je tam situácia, čo sa týka penzijných fondov, koľko percent je tam zapojených. Ale na jedno zabúdate, to nehovoríte. V Chile ten systém je taký, že samostatne zárobkovo činné osoby neboli povinné zúčastňovať sa na tomto systéme. Ale áno, tak myslím si, že na tomto sa s vami nezhodnem, ale ja som to videla na mieste aj s vašimi poslancami zo strany Smer, ktorí tam tiež boli. Takže o tom ma asi nepresvedčíte. Nie asi, ale určite. Práve tí, ktorých by sa to najviac týkalo, sa tam nezapojili a teraz postupne prichádza obdobie, že odchádzajú do dôchodku a zrazu zistia, že nemajú nasporené peniaze. Hovorili sme tu už o všeličom a myslím si, že je absolútne zbytočné, pretože jedna strana nepresvedčí druhú a nepohneme sa nikam, ale o niečom sa ešte nehovorilo a ja to spomeniem. Od roku 2014 prvý dôchodkový pilier bude zásluhový. To znamená, z prvého dôchodkového piliera po roku 2014 dostanú ľudia dôchodok v takom počte a toľko, koľko tam vložia. Tak isto, ako je to teraz v druhom pilieri, keď sa nezmení legislatíva. A je to veľmi dôležité. Pretože, pani ministerka, ja som včera citovala ten materiál, nechcem to znova, ale pred chvíľou pán poslanec Kužma o tom rozprával v tej správe, ktorú dala pripraviť vláda a v tej správe, ktorá išla do Európy, sa píše a vy ste to nepopreli, že demografická kríza na Slovensku bude v roku 2025, ja si dobre pamätám to číslo, nie 2020, a problémy pre Sociálnu poisťovňu nastanú v roku 2036. Môžete to poprieť, ale je to čierne na bielom. Minulý týždeň to prijala vláda a na tejto schôdzi alebo nabudúce budeme o tomto materiáli rokovať. Takže problémy demografickej krízy nastanú v roku 2025 pre Sociálnu poisťovňu. Ak by sa nezaviedol druhý pilier, problémy nastanú v roku 2036 a hovoríme o tom, že od roku 2014 v prvom pilieri bude zásluhovosť. Toto treba ľuďom povedať. Teraz sa tu objavili všetky čísla, ktoré si každý môže pozrieť na internete. Teraz myslím na poslancov a teraz budeme porovnávať investovanie v penzijných fondoch po troch rokoch. Ja osobne a myslím si, že aj moji kolegovia z klubu, ale aj poslanci opozície, keď sme tento zákon prijímali, všetci sme hovorili o tom, že sú to takzvané dlhé peniaze. Pretože prvá výplata dôchodkov z druhého piliera podľa pôvodného zákona mala byť po desiatich rokoch, podľa súčasnej legislatívy po pätnástich rokoch a už včera ste sa netajili tým, že možno to bude dvadsať rokov. Dokonca, spomeniem to, treba to opakovať, v poslednej dobe hovoríte o tom, že sa neoplatí byť v druhom pilieri ani pre tých, ktorí dnes majú 35 rokov. No, už keď to takto pôjde, pomaly budeme niekde pri 20, 18, ale neviem, kam sa takto dostaneme. Takže to sú veci, ktoré treba zdôrazniť. A ešte treba niečo zdôrazniť, pani ministerka. A ja som to povedala aj doobeda a poviem to aj teraz. Keby ste mysleli vážne to, čo hovoríte, že ľudia sa budú môcť rozhodnúť, či zostanú v druhom pilieri, nikoho nevyháňate, nevyženiete, mohla by som to sčasti brať, keby ste ma presvedčili. Zatiaľ sa vám to nepodarilo. V tom materiáli, ktorý predkladáte vy, v tých analýzach je napísané, že podľa vašich prepočtov by z druhého piliera malo odísť od 30 tisíc do 150 tisíc ľudí. To je veľmi široký počet, pretože 150 tisíc je 5 krát viac ako 30 tisíc. No lenže ten materiál, ktorý prerokovala vláda, ktorý schválila, hovorí o tom, že z druhého piliera pôjde preč 150 tisíc ľudí, a preto s ich príjmom Sociálna poisťovňa počíta, vlastne rozpočet a malo by to byť okolo 10 miliárd korún. Zdôrazňujem to ešte raz, keby ste to mysleli vážne, tak tie peniaze, ktoré tam majú ľudia nasporené, by tam mali zostať. Ja som na to predložila aj návrh zákona. A keď chcú, ako to zvykne hovoriť pán premiér, „ať jdou.“ Ale toto sa nestalo. A ešte v súvislosti s tým by som vám dala jednu otázku, pani ministerka, keby ste ma počúvali. Toho času, keď sa nenaplnili plány, ktoré pred sebou dalo jednak ministerstvo práce, sociálnych vecí a rodiny, na čele ktorého ste vy a nenaplnili sa plány vlády, pretože malo odísť z druhého piliera po 1. marci viac ľudí, po tom politickom road show, ktoré spravil pán premiér v júni na jednotlivých ministerstvách, padol jeden, jediný dôležitý človek, bol to Ivan Bernátek, bývalý generálny riaditeľ Sociálnej poisťovne. Zdôvodnenie zo strany pána premiéra bolo to, „lebo nesplnil úlohu a miesto neho musela robiť pani ministerka alebo ministerstvo práce, sociálnych vecí a rodiny“. Pýtam sa, čo sa stane teraz, keď z druhého piliera vystúpi tridsať tisíc alebo štyridsať alebo päťdesiat tisíc ľudí, koho hlava padne. Pretože ten konečný počet je 150 tisíc, ale ja som presvedčená o tom, že nepadne hlava nikoho, pretože tá kampaň, ktorú teraz spustí Sociálna poisťovňa, na to môžeme byť pripravení, od letákov počnúc po plašenie a šírenie poplašnej správy. Pani ministerka, ja som už myslela, že v súvislosti s druhým pilierom, prečo odtiaľ ľudia musia vystupovať, už ste zabudli na to, že preto, lebo sú tam aj 79-roční sporitelia. No tak snáď tí 79-roční sporitelia, neviem, koľko ich je, keby som sa dostala k tým číslam, tak ja by som ich osobne všetkých navštívila a zagratulovala by som im dlhý život, pretože zrejme oni sú v pracovnom pomere. Pretože keby neboli v pracovnom pomere, tak by nemohli byť v druhom pilieri alebo potom by si sami platili do toho piliera. Ja by som im jednému po druhom zagratulovala. A bola by som veľmi rada, keby som sa k tomuto mohla dostať. Ja by som ich fakt osobne navštívila. Ale ešte stále toto spomínať, že tam tí ľudia sú. Počas rozpravy odznelo, ak sa dobre pamätám, z úst pána predsedu výboru Buriana to, čo hovoril pán premiér včera, že nikto neručí za vklady sporiteľov v druhom pilieri. Ja som túto otázku dala dnes pánovi ministrovi Počiatkovi, ktorý mi odpovedal na to, že však, ako to vieme všetci, ručí za to Národná banka, ale za tie peniaze, ktoré dôchodcovské správcovské spoločnosti ukladajú v bankách, nie. Moja otázka bola aj vtedy a je aj teraz, keď je to tak, on spomínal § 91, ja som nemala ešte možnosť prečítať si tento paragraf, tak prečo vláda neprišla v skrátenom legislatívnom konaní so zmenou tohto zákona alebo so zmenou tohto paragrafu. Ja si ten paragraf pozriem a vypracujem pozmeňujúci návrh zákona, teda predložím návrh zákona a uvidím, či za ten návrh zákona budete hlasovať, ale ja by som bola radšej, keby to predložila vláda. Práve preto, čo som teraz povedala, ja ani poslanci – kolegovia z klubu Strany maďarskej koalície – Magyar koalíció pártja nebudeme hlasovať za opätovné otvorenie druhého piliera, budeme proti. (Potlesk.)